Predkladacia správa

	Vyhodnotenie plnenia Programu realizácie štátnej politiky bezpečnosti a ochrany zdravia pri práci - Národného programu BOZP v roku 2006 predkladá Ministerstvo práce, sociálnych vecí a rodiny Slovenskej republiky na rokovanie vlády Slovenskej republiky podľa bodu B.5 uznesenia vlády Slovenskej republiky č. 838 zo 7. augusta 2002. 	
	Koncepcia štátnej politiky bezpečnosti a ochrany zdravia pri práci schválená týmto uznesením vlády Slovenskej republiky vychádza z Novej stratégie Spoločenstva v oblasti bezpečnosti a ochrany zdravia pri práci na roky 2002 – 2006 a vymedzila základné smerovanie, ciele a úlohy orientované na všetky oblasti, ktoré podporujú zabezpečenie a trvalé zlepšovanie bezpečnosti a ochrany zdravia pri práci, uspokojivých pracovných podmienok a kultúry práce.
	Predkladaný materiál obsahuje odpočet plnenia úloh uznesenia vlády Slovenskej republiky č. 838 zo 7. augusta 2002 za obdobie roku 2006.
	Pre obdobie do roku 2012 je potrebné pripraviť novú  Koncepciu  bezpečnosti a ochrany zdravia pri práci v Slovenskej republike, ktorá bude kreovaná v zmysle Stratégie Spoločenstva na roky 2007 - 2012 v oblasti bezpečnosti a ochrany zdravia pri práci. Novú koncepciu je potrebné koncipovať v širokej spolupráci príslušných ministerstiev, ústredných orgánov štátnej správy a predovšetkým sociálnych partnerov. Účelom tejto spolupráce je vymedziť a vykonať efektívne opatrenia na splnenie stanovených cieľov stratégie Spoločenstva, najmä znížiť celkovú mieru výskytu pracovných úrazov pripadajúcich na 100 000 zamestnancov o 25%. 
	Vyhodnotenie plnenia Programu realizácie štátnej politiky bezpečnosti a ochrany zdravia pri práci - Národného programu BOZP v roku 2006 nemá finančný, ekonomický, environmentálny vplyv, vplyv na zamestnanosť ani na podnikateľské prostredie. 
Vyhodnotenie plnenia Programu realizácie štátnej politiky bezpečnosti a ochrany zdravia pri práci - Národného programu BOZP bolo zaslané na pripomienkové konanie 17. júla 2007 všetkým ministerstvám, ostatným ústredným orgánom štátnej správy ako aj Asociácii zamestnávateľských zväzov a združení Slovenskej republiky, Republikovej únii zamestnávateľov, Združeniu miest a obcí Slovenska ako aj  Konfederácii odborových zväzov Slovenskej republiky a Nezávislým kresťanským odborom Slovenska, spolu 34   pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.